विराटनगर र जनकपुरको ‘टिम फेस’
नेपाल टी–२० लिगमा खेल्ने दुई टोली विराटनगर सुपर किंग्स र जनकपुर रोयल्सले आफ्नो ‘टिम फेस’ प्रस्तुत गरेका छन् । विराटनगरले भारतीय सञ्चारकर्मी एवं खेलकुद टेलिभिजन प्रस्तोता मन्दिरा सहनी लालभानी र जनकपुरले भारतीय क्रिकेट बोर्ड (बीसीसीआई) का लेभल वान प्रशिक्षक मनोज चौधरीलाई मिडियासामु प्रस्तुत गरे ।
काठमाडौँ — नेपाल टी–२० लिगमा खेल्ने दुई टोली विराटनगर सुपर किंग्स र जनकपुर रोयल्सले आफ्नो ‘टिम फेस’ प्रस्तुत गरेका छन् । विराटनगरले भारतीय सञ्चारकर्मी एवं खेलकुद टेलिभिजन प्रस्तोता मन्दिरा सहनी लालभानी र जनकपुरले भारतीय क्रिकेट बोर्ड (बीसीसीआई) का लेभल वान प्रशिक्षक मनोज चौधरीलाई मिडियासामु प्रस्तुत गरे ।नेपाल क्रिकेट संघ (क्यान) ले भारतीय कम्पनी सेभेन थ्री स्पोर्ट्ससँग साझेदार गर्दै सेप्टेम्बर २४ देखि अक्टोबर २२ सम्म आयोजना गर्ने नेपाल टी–२० लिगमा विराटनगर र जनकपुरसहित लुम्बिनी अल स्टार्स र कान्तिपुर क्यापिटलले गरी चार टोलीको नाम तय भइसकेको छ । नेपाली क्रिकेटको फ्रेन्चाइज यस लिगमा अन्य दुई टोलीको घोषणा हुन बाँकी छ । भारतको डायमन्ड डिजिक्याप प्रालिले विराटनगर सुपर किंग्स, भारतकै गोल्ड स्पोर्ट्स प्रालिले जनकपुर रोयल्सको स्वामित्व लिएका छन् । विराटनगरको सहमालिक रहेकी सहनीले नेपालमा क्रिकेटले रफ्तार लिइरहेको जनाउँदै नेपाल टी–२० लिगले ठूलो लगानी भित्र्याउने बताइन् । प्रशिक्षक चौधरीले नेपाल टी–२० लिगले नेपाली क्रिकेटलाई अर्को स्तरमा पुर्‍याउने आशा लिँदै त्यसका लागि जनकपुरमा विद्यालयस्तरको क्रिकेट गरेर नयाँ खेलाडी उत्पादन गर्न खोजिएको बताए । उनले उनीहरूलाई विकसित गरेमा निश्चय पनि नेपाली क्रिकेट माथि उक्सने जनाए । क्यानका कार्यबाहक सचिव प्रशान्तविक्रम मल्लले फ्रेन्चाइज टोलीहरू नेपाली क्रिकेटमा लगानी गर्न आएकाले अहिले नै कसैले आम्दानीको हिसाबमा प्रतियोगितालाई नहेरेको अनुमान लगाए । उनले यूएईमा हुने ट्वान्टी–२० लिगमा नेपाली राष्ट्रिय टोलीका कप्तान सन्दीप लामिछानेले खेल्ने निश्चित भइसकेको र त्यसको आधिकारिक घोषणा हुन बाँकी रहेको जनाए । 